Tässä se nyt on - todiste presidentti Niinistön lopputyöstä

Tasavallan presidentti Sauli Niinistö valmistui oikeustieteen kandidaatiksi Turun yliopistosta 40 vuotta sitten, huhtikuussa 1974.

Tutkintoon kuulunutta lopputyötutkielmaa ei kuitenkaan löydy laitokselta. Sitä ei ole arkistoitu myöskään yliopiston kirjastoon.

Asia nousi julkisuuteen tasan kaksi vuotta sitten, presidentinvaalikampanjan aikana. Yksittäinen kansalainen pyysi tuolloin oikeuskansleria selvittämään "presidenttiehdokas Sauli Niinistön yliopisto-opintojen suorittamisen mahdollista puutteellisuutta".

Asiaa alettiin selvittää. Selvisi, että Niinistön tutkielmasta on olemassa vain yksi kappale. Se on hänellä itsellään. Niinistön tutkielma "Irtaimen pantin realisointi etenkin myyjän huolellisuusvelvollisuuden kannalta" oli vuoteen 1998 saakka professori Pertti Muukkosen hallussa.

Yllä kuva Niinistön tutkielman kannesta.

"Lajitellessani kirjoja ja selvitellessäni papereitani havaitsin Teidän tutkielman jääneen minulle. Lähetän sen nyt Teille Turun aikojen muistoksi...", edesmennyt professori Muukkonen kirjoitti saatekirjeessään silloiselle valtionvarainministerille tammikuussa 1998.

Oikeuskanslerin lausunnon mukaan mikään seikka ei anna syytä epäillä, että Niinistön tutkinnossa olisi jotain epäselvyyksiä.

Turun yliopiston oikeustieteellisen tiedekunnan hallintopäällikkö Mia Fager kertoo, että tutkintovaatimukset olivat 1970-luvulla erilaiset kuin nykyään. Siihen aikaan ei tehty pro graduja nykyisessä merkityksessään, vaan suppeampia lopputyötutkielmia.

Myös tuon ajan arkistointisäädökset poikkesivat nykyisistä.

- Kaikkia tuon ajan lopputöitä ei meillä ole arkistoituna, koska niiden pysyvää säilytystä ei tuolloin edellytetty. Niinistön opiskeluajoilta on myös muita, joiden lopputöitä tai kopioita niistä meillä ei ole, Fager kertoi keskiviikkona IS:lle.

- 1970-luvun lopulta saakka meillä on kattavat arkistot.

Dekaani Jukka Mähönen kertoi Iltalehden haastattelussa kaksi vuotta sitten, että Niinistö tulee toimittamaan kopion lopputyöstään yliopistolle. Mikään säädös sitä ei kuitenkaan edellytä.

- Jossain vaiheessa se tullaan toimittamaan, sanoi presidentin lehdistöpäällikkö Katri Makkonen IS:lle.

- Siitä lopputyöstä on tosiaan olemassa vain se yksi kappale, josta pitää kopio ottaa. Ajankohtaa en osaa sanoa.